সাভারের বিভিন্ন এলাকায় অপরিকল্পিতভাবে যত্রতত্র গড়ে উঠছে বাড়িঘর, শিল্প-কারখানা, মার্কেটসহ বিভিন্ন স্থাপনা। এ ধরনের অপরিকল্পিত নগরায়ণের ফলে এলাকার সৌন্দর্য বিনষ্ট হচ্ছে। এলাকার জমির দাম হঠাৎ বেড়ে যাওয়ায় জমির মালিকরা এক ইঞ্চি জায়গাও না ছেড়ে তাঁদের স্থাপনা তৈরি করছেন। ফলে এলাকার রাস্তাঘাট সংকীর্ণ হয়ে পড়ছে। অগ্নিকাণ্ডের ঘটনা ঘটলে ফায়ার সার্ভিসের গাড়িও সব স্থানে যেতে পারছে না। অপরিকল্পিতভাবে বাড়িঘর ও শিল্প-কারখানা নির্মাণ, নদী-পুকুর-জলাশয় ভরাট করে স্থাপনা নির্মাণের ফলে ক্রমেই শহরটি ঝুঁকিপূর্ণ হয়ে উঠেছে। যথেচ্ছাভাবে সাভার পৌর এলাকায় তৈরি করা হয়েছে বহুতল ভবন। আবাসিক এলাকায় আইন অনুযায়ী মিল-কারখানা স্থাপন নিষিদ্ধ থাকলেও একের পর এক কারখানা গড়ে উঠছে। এমনকি পৌর এলাকায় ইটভাটা ও শিক্ষাপ্রতিষ্ঠানের পাশে পোশাক কারখানাও গড়ে উঠেছে। বাড়িঘর নির্মাণে বেশির ভাগ ক্ষেত্রেই মানা হচ্ছে না কোনো ইমারত নির্মাণ আইন। বাড়িঘর নির্মাণের জন্য যে পরিমাণ জায়গা ছেড়ে বাড়ি বা ভবন নির্মাণ করার বিধান রয়েছে, বেশির ভাগ ক্ষেত্রে তা মানা হচ্ছে না। অনেক ক্ষেত্রে রাস্তার জায়গা না রেখেই ঘরবাড়ি, ব্যবসা প্রতিষ্ঠান নির্মাণ করা হচ্ছে। রাজধানী উন্নয়ন কর্তৃপক্ষ (রাজউক) সাভারকে নিয়ে একটি মাস্টারপ্ল্যান তৈরি করে ডিটেইলস এরিয়া প্ল্যানের আওতায় নিয়ে এলেও তা আর মেনে চলা হয়নি। পৌর এলাকায় বেশির ভাগ ক্ষেত্রেই পৌরসভার নকশা অনুমোদন করা হলেও বাস্তব ক্ষেত্রে সেই নিয়মে অনেকেই স্থাপনা নির্মাণ করছেন না। কাগজে-কলমে যে অনুমোদন নেওয়া হয়, বাস্তবে তা মানা হচ্ছে না। সাভার পৌরসভার শহর পরিকল্পনাবিদ জান্নাতুল ফেরদৌস বলেন, ‘সাভার পৌরসভার কোনো মাস্টারপ্ল্যান নেই। এ বিষয়ে মন্ত্রণালয়ে পত্র দেওয়া হয়েছে।’ পৌরসভার আবাসিক এলাকায় যত্রতত্র শিল্প-কারখানা ও ইটভাটার বিষয়টি স্বীকার করে তিনি বলেন, ‘যেহেতু এগুলো স্থাপনে পৌর কর্তৃপক্ষের অনুমোদন নেই, তাই এগুলো অবৈধভাবেই গড়ে উঠেছে।’